प्रियंका चोपड़ा अपने से ग्यारह साल छोटे निक जोंस से शादी कर रही हैं या कि बारिश के दिनों में मुंबई में अमिताभ बच्चन के घर में पानी भर गया और अभिषेक बच्चन को सिर पर उठा कर पानी लाना पड़ा, आदि जितनी बड़ी खबरें बनती हैं, गरीब की जगह उतनी नहीं है। लेकिन उसी मुंबई में लाखों गरीब रहते हैं, उनकी स्त्रियां रहती हैं, उनकी बात कोई नहीं करता। किसी आपदा में भी हमें कोई सेलिब्रिटी चाहिए। और किसी अरबपति के दुख के मुकाबले किसी फटेहाल के दुख की कीमत भी क्या। खबर वह अच्छी, जिससे कुछ आया हो। विज्ञापन मिले। गरीब जिसकी जेब में कुछ नहीं, जिस स्त्री के पैरों में बिवाइयां फटी हुई हैं, जो दूसरों का बोझ उठा कर खुद काम चलाती है, जिसका चेहरा दीपिका पाडुकोण या आलिया भट्ट की तरह चमकीला नहीं है उसकी खबर के विज्ञापनदाता की नजर में कितने टके उठते हैं। ये गरीब औरतें तब तक कभी खबर और बहस का हिस्सा नहीं बनती हैं, जब तक कि किसी हादसे का शिकार न हो जाएं।